ROZHODNUTIE RADY
zo 7. júla 2009
o existencii nadmerného deficitu na Malte
(2009/587/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 104 ods. 6,
so zreteľom na odporúčanie Komisie,
so zreteľom na pripomienky Malty,
keďže:
(1)
Podľa článku 104 zmluvy členské štáty majú predchádzať nadmernému deficitu verejných financií.
(2)
Pakt stability a rastu je založený na dosiahnutí cieľa zdravých verejných financií ako prostriedku posilňovania podmienok cenovej stability a silného udržateľného rastu smerujúceho k vytváraniu pracovných miest.
(3)
V postupe pri nadmernom deficite podľa článku 104 zmluvy, objasnenom v nariadení Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (1), ktoré je súčasťou Paktu stability a rastu, sa ustanovuje prijatie rozhodnutia o existencii nadmerného deficitu. V protokole o postupe pri nadmernom deficite pripojenom k zmluve sa ustanovujú ďalšie ustanovenia týkajúce sa vykonávania postupu pri nadmernom deficite. V nariadení Rady (ES) č. 3605/93 (2) sa ustanovujú podrobné pravidlá a definície pre uplatňovanie ustanovení tohto protokolu.
(4)
Cieľom reformy Paktu stability a rastu z roku 2005 bolo posilniť jeho účinnosť a hospodárske základy, ako aj zabezpečiť dlhodobú udržateľnosť verejných financií. Malo sa ňou zaistiť, aby sa vo všetkých krokoch v rámci postupu pri nadmernom deficite v plnej miere zohľadňovala najmä hospodárska a rozpočtová situácia. V tomto zmysle Pakt stability a rastu vytvára rámec na podporu vládnych politík zameraných na rýchle obnovenie zdravej rozpočtovej pozície so zreteľom na hospodársku situáciu.
(5)
V článku 104 ods. 5 zmluvy sa od Komisie vyžaduje, aby predložila Rade stanovisko, ak sa Komisia domnieva, že v členskom štáte existuje alebo môže vzniknúť nadmerný deficit. Komisia s prihliadnutím na svoju správu podľa článku 104 ods. 3 zmluvy a so zreteľom na stanovisko Hospodárskeho a finančného výboru podľa článku 104 ods. 4 zmluvy dospela k záveru, že na Malte existuje nadmerný deficit. Komisia preto predložila Rade takéto stanovisko týkajúce sa Malty 24. júna 2009 (3).
(6)
V článku 104 ods. 6 zmluvy sa uvádza, že Rada by mala zvážiť všetky pripomienky, ktoré si dotknutý členský štát želá vzniesť ešte predtým, ako po celkovom posúdení rozhodne o tom, či existuje nadmerný deficit. V prípade Malty toto celkové posúdenie viedlo k záverom uvedeným v tomto rozhodnutí.
(7)
Podľa údajov oznámených maltskými orgánmi v marci 2009, ktoré následne overil Eurostat, deficit verejných financií na Malte v roku 2008 dosiahol 4,7 % HDP, čím vysoko prekročil referenčnú hodnotu 3 % HDP. Výška deficitu sa nepribližovala k referenčnej hodnote 3 % HDP a prekročenie referenčnej hodnoty sa nemôže považovať za výnimočné v zmysle zmluvy a Paktu stability a rastu. Predovšetkým sa nemôže považovať za dôsledok mimoriadnych udalostí alebo výrazného poklesu hospodárskeho rastu v roku 2008 v zmysle zmluvy a Paktu stability a rastu. V skutočnosti bol reálny rast HDP v rokoch 2005 až 2007 vyšší ako 3 % ročne, a teda výrazne vyšší ako potenciálny rast. Hospodársky rast sa v roku 2008 síce spomalil, zostal však na pozitívnej úrovni 1,6 % a podľa najnovších údajov sa rast HDP za rok 2008 upravil nahor na 2,5 %. Okrem toho sa prekročenie referenčnej hodnoty nemôže považovať za dočasné. Podľa prognózy útvarov Komisie z jari 2009 sa očakáva, že sa deficit bude zmenšovať, ale počas prognózovaného obdobia zostane nad prahovou hodnotou, a to na úrovni 3,6 % HDP v roku 2009, a za predpokladu, že nedôjde k žiadnej zmene politiky, sa bude v roku 2010 nachádzať na úrovni 3,2 % HDP. Kritérium pre deficit podľa ustanovení zmluvy preto nie je splnené.
(8)
Hrubý verejný dlh sa od roku 2003 nachádzal nad referenčnou úrovňou 60 % HDP a v roku 2008 sa nachádzal na úrovni 64,1 % HDP. Podľa prognózy útvarov Komisie z jari 2009 sa očakáva, že hrubý verejný dlh bude mať rastúcu tendenciu, pričom do roku 2010 by mal dosiahnuť takmer 69 %. Pomer dlhu sa nemôže považovať za dostatočne klesajúci a približujúci sa k referenčnej hodnote uspokojivým tempom v zmysle zmluvy a Paktu stability a rastu. Kritérium pre dlh podľa ustanovení zmluvy preto nie je splnené.
(9)
Podľa článku 2 ods. 4 nariadenia (ES) č. 1467/97 môžu byť v krokoch vedúcich k rozhodnutiu Rady o existencii nadmerného deficitu podľa článku 104 ods. 6 zmluvy zohľadnené „závažné faktory“, len ak je v plnom rozsahu splnená dvojitá podmienka, že deficit zostane na úrovni blízko referenčnej hodnoty a že jeho prekročenie nad referenčnú hodnotu je dočasného charakteru. V prípade Malty táto dvojitá podmienka nie je splnená. Preto sa v jednotlivých fázach vedúcich k tomuto rozhodnutiu závažné faktory nezohľadňujú,
PRIJALA TOTO ROZHODNUTIE:
Článok 1
Z celkového hodnotenia vyplýva, že na Malte existuje nadmerný deficit.
Článok 2
Toto rozhodnutie je určené Maltskej republike.
V Bruseli 7. júla 2009